'Platsak' Myeni nie spesiaal – regter | Netwerk24
Sakevertroue in Suid-Afrika is stadig besig om te herstel, maar daar lê nog 'n lang pad voor na volkome herstel.
'Platsak' Myeni nie spesiaal – regter
Deur William Horne 10 Oktober 2019 11:53
Regter Ronel Tolmay is nie oortuig van die redes wat Dudu Myeni, voormalige voorsitter van die Suid-Afrikaanse Lugdiens (SAL), aanvoer om die hofsaak teen haar te laat uitstel nie.
Dudu Myeni, voormalige voorsitter van die Suid-Afrikaanse Lugdiens (SAL) Foto: Jabulani Langa
Myeni hoor Donderdag in die hooggeregshof in Pretoria of die saak om haar tot "misdadige direkteur" te laat verklaar, weens "finansiële nood" uitgestel kan word.
"Daar is miljoene Suid-Afrikaners wat nie regsverteenwoordiging kan bekostig nie," het Tolmay Donderdag in die hof aan Myeni se advokate gesê. "Ek het al baie individue gesien wat hulself verteenwoordig wat baie minder geleerd is as u kliënt."
Die Organisasie teen Belastingmisbruik (Outa) en die SAL se vlieëniersvereniging het die saak teen Myeni aanhangig gemaak om haar tot misdadige direkteur te laat verklaar.
Myeni het reeds Maandag en Dinsdag die hofsittings misgeloop nadat dit byna drie jaar geduur het om die hofdatums vas te stel. Sy was ook Donderdag nie self in die hof nie, maar het wel nou tydelike regsverteenwoordiging bekom nadat sy al twee keer van regsverteenwoordiger verander het.
Nadat sy Dinsdag versuim het om op te daag, het Tolmay haar tot Woensdag gegee om 'n wesenlike rede te verskaf waarom die saak uitgestel moet word.
Outa meen egter Myeni se aansoek om uitstel is laat ingedien.
Myeni voer aan sy kan nie bekostig om die hofverrigtinge by te woon nie en het ook nie geld vir regsverteenwoordigers nie.
Haar vorige prokureur, Lugisani Daniel Mantsha, het hom in September onttrek, maar hy het Dinsdag as 'n guns vir die hof namens Myeni verskyn.
Twee advokate het ook in opdrag van Mantsha gratis vir Myeni verteenwoordig.
Outa byt ook nie aan Myeni se verduideliking waarom sy nie regsverteenwoordiging kan bekostig nie. Sy voer aan dit is omdat die SAL se versekering haar aansoek vir geborgde regsverteenwoordiging afgekeur het.
Volgens Outa dien Myeni tans as 'n direkteur in sowat 13 verskillende direksies en besit sy 'n reeks eiendomme.